Quesadillas με μοσχάρι, εύκολα και γρήγορα
Κεσαντίγιας. Το τέλειο μεξικάνικο σνακ, έτοιμο στο πι και φι, ιδανικό για μια βραδιά με φίλους στο σπίτι. Θέλει τορτίγιες, μοσχάρι, τυρί, πιπεριές, ντομάτα και ένα τηγάνι.
200 γρ. μοσχάρι κόντρα, κομμένο σε λεπτές λωρίδες* , 1/2 ξερό κρεμμύδι, κομμένο σε λεπτές φέτες , 1 πράσινη πιπεριά, κομμένη σε φέτες , 1/2 κουτ. γλυκού ρίγανη ξερή, 1/3 φλιτζ. τσαγιού (70 ml) ελαιόλαδο, 4 τορτίγιες λευκές μεγάλες , 1 φλιτζ. τσαγιού τριμμένο τυρί (γραβιέρα ή κασέρι ή άλλο μαλακό τυρί της αρεσκείας μας) , 1 ντομάτα, σε κύβους , αλάτι, φρεσκοτριμμένο πιπέρι , 3 κουτ. σούπας χυμός λεμονιού , 1/2 κουτ. γλυκού ξύσμα λεμονιού λίγο καγιέν ή ταμπάσκο (προαιρετικά) , 5 κλαράκια φρέσκος κόλιανδρος, πλυμένος, στεγνωμένος και ψιλοκομμένος (προαιρετικά) , λίγο βούτυρο ή ελαιόλαδο για το άλειμμα του τηγανιού
Για να φτιάξουμε quesadillas με μοσχάρι, ξεκινάμε με το κρέας.Ρίχνουμε το μισό ελαιόλαδο σε ένα μεγάλο τηγάνι και μόλις ζεσταθεί, σοτάρουμε το μοσχάρι για 2 λεπτά σε μέτρια προς δυνατή φωτιά, μέχρι να ψηθεί, αλλά χωρίς να στεγνώσει. Θέλουμε να παραμείνει ζουμερό. Το μεταφέρουμε σε ένα μπολ, αλατοπιπερώνουμε και πασπαλίζουμε με τη ρίγανη. Ανακατεύουμε.Ξαναβάζουμε το τηγάνι στη φωτιά, ρίχνουμε το υπόλοιπο ελαιόλαδο και σοτάρουμε την πιπεριά μαζί με το κρεμμύδι και αλατοπίπερο, μέχρι να μαλακώσουν.Αδειάζουμε το περιεχόμενο του τηγανιού στο μπολ με το κρέας, με όλα τα ζουμιά και τα λάδια.Σε ένα μπολάκι βάζουμε την κομμένη ντομάτα, αλατοπιπερώνουμε και προσθέτουμε τον χυμό και το ξύσμα λεμονιού και λίγο καγιέν ή ταμπάσκο, αν μας αρέσουν τα καυτερά. Ανακατεύουμε ελαφρώς.Σε ένα καθαρό τηγάνι βάζουμε λίγο βούτυρο ή ελαιόλαδο και μία τορτίγια και απλώνουμε πάνω της το 1/4 φλιτζ. τσαγιού τυρί, το μισό κρέας με πιπεριές και κρεμμύδια, το μισό μείγμα ντομάτας και τον μισό κόλιανδρο.Πασπαλίζουμε με άλλο 1/4 φλιτζ. τσαγιού τυρί και κλείνουμε με την άλλη τορτίγια. Όταν η κάτω τορτίγια είναι ελαφρώς καφέ και το τυρί έχει αρχίσει να λιώνει, γυρίζουμε την κεσαντίγια και ψήνουμε και από την άλλη πλευρά. Επαναλαμβάνουμε τη διαδικασία και ετοιμάζουμε μια δεύτερη κεσαντίγια. Κόβουμε τις κεσαντίγιας σε τρίγωνα και σερβίρουμε αμέσως.
Μοσχάρι,Πιπεριές,Τυρί